#

# ประกาศกระทรวงการคลัง

## เรื่อง ขยายกำหนดเวลาการแจ้งข้อความตามรายงานข้อมูลรายประเทศ

## (Country-by-Country Report)

เพื่อให้การกำหนดหน้าที่แจ้งข้อความตามรายงานข้อมูลรายประเทศ (Country-by-Country Report) สอดคล้องกับแนวปฏิบัติสากลเกี่ยวกับแจ้งข้อความตามรายงานข้อมูลดังกล่าว รัฐมนตรีว่าการกระทรวงการคลังอาศัยอำนาจตามมาตรา 3 อัฏฐ วรรคสอง แห่งประมวลรัษฎากร ขยายกำหนดเวลาการแจ้งข้อความดังต่อไปนี้

ข้อ 1 ให้ขยายกำหนดเวลาการแจ้งข้อความตามรายงานข้อมูลรายประเทศ (Country-by-Country Report) ตามมาตรา 17 วรรคสาม (2) แห่งประมวลรัษฎากร ประกอบกับข้อ 2 และข้อ 4 ของประกาศอธิบดีกรมสรรพากร เกี่ยวกับภาษีเงินได้ (ฉบับที่ 408) เรื่อง กำหนดให้ผู้ยื่นรายการแจ้งข้อความตามรายงานข้อมูลรายประเทศ (Country-by-Country Report) ลงวันที่ 30 กันยายน พ.ศ. 2564 ดังต่อไปนี้

 (1) สำหรับกรณีบริษัทหรือห้างหุ้นส่วนนิติบุคคลลำดับสูงสุดตามข้อ 2 (1) และตัวแทนของบริษัทหรือห้างหุ้นส่วนนิติบุคคลลำดับสูงสุดตามข้อ 4 ของประกาศอธิบดีกรมสรรพากรฉบับดังกล่าวที่ต้องแจ้งข้อความพร้อมกับการยื่นแบบ ภ.ง.ด.50 ออกไปเป็นภายในสิบสองเดือนนับแต่วันสิ้นรอบระยะเวลาบัญชี

 (2) สำหรับกรณีบริษัทหรือห้างหุ้นส่วนนิติบุคคลที่กระทำกิจการในประเทศไทยตามข้อ 2 (2) ของประกาศอธิบดีกรมสรรพากรฉบับดังกล่าวที่ต้องแจ้งข้อความพร้อมกับการยื่นแบบ ภ.ง.ด.50 ออกไปเป็นภายในหกสิบวันนับแต่วันที่ได้รับหนังสือแจ้งความให้แจ้งข้อความจากเจ้าพนักงานประเมิน

ข้อ 2 ประกาศนี้ให้มีผลใช้บังคับสำหรับการแจ้งข้อความตามรายงานข้อมูลรายประเทศ (Country-by-Country Report) สำหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2564 เป็นต้นไป

 ประกาศ ณ วันที่ 23 ธันวาคม พ.ศ. ๒๕64

อาคม เติมพิทยาไพสิฐ

(นายอาคม เติมพิทยาไพสิฐ)

รัฐมนตรีว่าการกระทรวงการคลัง